Opwindende en ontwrigtende tydjie vir Danelle Kritzinger in Suid-Korea
JY LEES NOU Opwindende en ontwrigtende tydjie vir Danelle Kritzinger in Suid-Korea
Danelle het saam met haar verloofde, Christo Bosch, besluit om 'n jaar lange avontuur saam aan te pak en klas in Engels te gee in Suid-Korea. Die onlangse dreigemente uit Noord-Korea het haar 'n hele paar benoude oomblikke verskaf. Sy skryf in 'n brief, 'n Benoude ma, 'n rustige verloofde of 'n dreigende Noord-Koreaan. Wie glo jy?, oor hierdie naelbyt-ervaring.
Met twee en 'n half weke van ons jaarkontrakte oor, word ons gedwing om besluite oor ons lewe en ons eie veiligheid te neem. Wat dit veral moeilik gemaak het, was die onsekerheid en die uiteenlopenede boodskappe wat ons uit verskillende oorde ontvang het.
Ek slaap vir omtrent 'n week nie, want die Suid-Afrikaanse ambassade in Seoel se webwerf is nog nie opgedateer sedert 2009 nie. Daar is geen inligting rakende ons veiligheid of planne om Suid-Afrikaners te ontruim sou daar iets gebeur nie. Hulle weet nie eers ek sit in Suid-Korea nie.
Terwyl my foon elke vier sekondes vibreer met 'n nuwe BBC-waarskuwing, word elke paar minute toere na die Demilitarized Zone tussen Noord- en Suid-Korea (DMZ) gereël. Groepe Koreane en buitelanders vertrek daagliks na die DMZ om foto's te neem en in die "oorlogstonnels" rond te loop. Ons agentskap laat weet dat ons veilig is (nadat ek 'n noodnavraag aan hulle deurgegee het). Dit maak net nie sin nie. Ek kry waarskuwings en benoude oproepe van my ouers, so wie glo ek? Ek ken hierdie omstandighede GLAD NIE!